Jean, filz de Roy de France, duc de Berry et d’Auvergne, à nos bailly et receveur de Bourges et à tous nos autres officiers ou à leurs lieutenans, salut. Ouye la supplicacion de nos bien amez les religieux, prieur et couvent de La Charité sur Loyre, contenant comme ils ayent accoustumé de prendre et avoir chascun an sur les moulins que l’on dit les moulins le Roy, à Bourges, seize muids de froument à la mesure du lieu et de mettre, de par eulx, esdiz moulins, le premier jour de Caresme, un de leurs gens ou officiers, qui aye une des clefs de la huche où l’en met le froument que iceux moulins gaignent, et ne s’en part jusques à ce que lesdiz religieux soient payez entièrement desdiz seize muids froument; et de ces choses ayent esté et soient en possession et saisine, et en ont joui et usé paisiblement de tel et si long temps qu’il n’est memoire du contraire, et il soit ainsy que lesdiz moulins qui d’ancienneté ont esté et sont du domaine de nostre duché, lesqueiz souloient tenir en sa main le Borgne de Levis, soient de nouvel venus en nostre main, et en ayons à present les proffitz et emolumens, et pour ce soyons tenus de payer ce en quoi ils sont chargez envers lesdiz religieux; et combien que par certain temps que lesdiz moulins ont esté en nostre main, par deffault d’homme, et en ayant reçeu les proffiz, lesdiz religieux ayent joui et usé paisiblement de leur droit, possession et saizine dessusdicte, au veu et au sceu de nos gens et officiers et non contredisans, neantmoins vous ou aucun de vous, en ceste presente année, avez contredit et refusé de laisser lesdiz religieux jouir et user de leur droit, possession et saizine, en la maniere qu’ils ont accoustumée, et de leur payer ladicte rente, disans que sans avoir mandement de nous sur ce, ne l’ausiez bonnement faire, si comme lesdiz religieux disent, en nous supplians comme ladicte rente ils ayent jouy paisiblement par le temps dessusdict jusques a ceste année, et ayent moult perdu par le faict des guerres, que sur ce leur voulions pourvoir de gracieux remede. Nous, considéré ce que dit est, qui ne voulons les droicts des eglises estre diminués, mais iceulx accroistre, vous mandons et a chascun de vous, si comme a luy appartiendra estroittement enjoignons, en commenttant, si mestier est, que s’il vous appert deuement des choses dessusdictes, lesdiz religieux et leurs gens vous faites, souffrez et laissez jouir et user paisiblement de leur rente, saizine et possession dessusdicte, en leur souffrant et laissant prendre et estre payez de leur dicte rente doresnavant, en la maniere et selon qu’il vous apparoistra avoir faict lesdiz religieux, avantque lesdiz moulins feussent dernierement mis en nostre main, en ostant tout empeschement qui par vous ou aucun de vous y auroit sur ce esté mis, se aucun y en avoit, lequel en ce cas nous ostons par ces presentes, nonobstant nos ordonnances, mandemens ou deffenses faictes ou a faire au contraire. Donné à Paris le dixiesme jour de mars, l’an de grace mil trois cent soixante et cinq, sous le scel de nostre secret, en l’absence de nostre grand. Par monsieur le duc et à la relacion de l’evesque de Nevers, signé de Chery, et scellé en cire rouge, aux armes du duché de Berry, qui sont semé de France.